LT
L 128/60
Europos Sąjungos oficialusis leidinys
2023 5 15
KOMISIJOS ĮGYVENDINIMO REGLAMENTAS (ES) 2023/949 2023 m. gegužės 12 d. kuriuo leidžiama pateikti rinkai geležies kazeinatą kaip naują maisto produktą ir iš dalies keičiamas Įgyvendinimo reglamentas (ES) 2017/2470 (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr.
1852/2001 (1), ypač į jo 12 straipsnio 1 dalį,
kadangi:
(1)
Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos naujų maisto produktų sąrašą įtrauktus naujus maisto produktus;
(2)
pagal Reglamento (ES) 2015/2283 8 straipsnį Komisijos įgyvendinimo reglamentu (ES) 2017/2470 (2) buvo nustatytas Sąjungos naujų maisto produktų sąrašas;
(3)
2020 m. birželio 16 d. bendrovė „Société des Produits Nestlé S.A.“ (toliau – pareiškėja) pagal Reglamento (ES) 2015/2283 10 straipsnio 1 dalį pateikė Komisijai paraišką leisti pateikti Sąjungos rinkai geležies proteinatą – iš galvijų pieno gautą ir fosfatu stabilizuotą geležies ir kazeino kompleksą – kaip naują maisto produktą.
Pareiškėja paprašė leisti geležies proteinatą naudoti kaip geležies šaltinį piene ir pieno produktuose (miltelių pavidalo), gaiviuosiuose gėrimuose, parduodamuose siejant jų vartojimą su fiziniais pratimais, kakavos gėrimų miltelių mišiniuose, salyklo pagrindu pagamintuose kavos pakaitaluose (miltelių arba skysto pavidalo), javainių batonėliuose, makaronuose (išskyrus stiklinius makaronus), sultinio kubeliuose arba granulėse (sultinio ruošiniuose), vieno valgio pakaitiniuose maisto produktuose svoriui kontroliuoti, viso paros raciono pakaitaluose svoriui kontroliuoti, kaip apibrėžta Europos Parlamento ir Tarybos reglamento (ES) Nr. 609/2013 (3) 2 straipsnyje, specialiosios medicininės paskirties maisto produktuose, kaip apibrėžta Reglamento (ES) Nr. 609/2013 2 straipsnyje, išskyrus kūdikiams ir mažiems vaikams skirtus maisto produktus, ir maisto papilduose, kaip apibrėžta Europos Parlamento ir Tarybos direktyvos 2002/46/EB (4) 2 straipsnyje, skirtuose visiems vartotojams, išskyrus kūdikius ir mažus vaikus.
Paraiškoje nurodyta siūloma koncentracija maisto papilduose buvo ne daugiau kaip 700 mg per parą, t. y. ne daugiau kaip 14 mg geležies per parą.
Pareiškėja taip pat pasiūlė, kad maisto papildai, kurių sudėtyje yra geležies proteinato, nebūtų naudojami, jei tą pačią dieną vartojami kiti maisto produktai, į kuriuos pridėta geležies proteinato;
(1) OL L 327, 2015 12 11, p. 1.
(2) 2017 m. gruodžio 20 d.
Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).
(3) 2013 m. birželio 12 d. Europos Parlamento ir Tarybos reglamentas (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr.
41/2009 ir (EB) Nr. 953/2009 (OL L 181, 2013 6 29, p. 35).
(4) 2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).